ซูมซอกแซก : โตเกียวดิสนีย์แลนด์ 36 ปีแห่งความรุ่งโรจน์
ครอบครัวซอกแซกไปเที่ยว ,โตเกียวดิสนีย์แลนด์, ครั้งแรกเมื่อ 30 กว่าปีก่อนโน้น จำไม่ได้แล้วละว่าประมาณ พ.ศ.ไหนจำได้แต่ว่า โตเกียวดิสนีย์แลนด์เพิ่งจะเปิดได้ไม่นานนัก หลายสิ่งหลายอย่างยังดูใหม่เอี่ยมอ่องอยู่เลย,เราไปกัน 4 คน พ่อ-แม่ และลูกชาย 2 คน จำได้ว่าเจ้าตัวเล็กยังไม่ค่อยรู้เรื่องอะไรมากนัก และกลัวผีขนาดหนักถึงขั้นเดินผ่าน บ้านผีสิง ก็ร้องไห้จ้าตั้งแต่อยู่ข้างนอกแล้ว,เที่ยวนี้เราไปกันทั้งหมด 7 คน ได้สะใภ้มาเพิ่ม 1 และหลานอีก 2 กลับไปดูบ้านผีสิงอีกครั้ง ไม่มีใครกลัวมีแต่เสียงหัวเราะอย่างสนุกสนาน,พลิกปูมประวัติออกมาดู พบว่าโตเกียว ดิสนีย์แลนด์ เปิดให้บริการวันแรกเมื่อ 15 เมษายน ค.ศ.1983 หรือ พ.ศ.2526 อายุครบ 36 ปีไปเรียบร้อยและกำลังจะเข้าสู่ 37 ปีอีกไม่กี่เดือนข้างหน้า,โตเกียวดิสนีย์แลนด์เป็นดิสนีย์แลนด์แห่งแรกที่ก่อสร้างขึ้นนอกสหรัฐอเมริการวมทั้งเป็นแห่งแรกของเอเชียด้วย ที่สำคัญยังเป็นแห่งแรกและแห่งเดียวที่บริษัทแม่ของดิสนีย์ที่สหรัฐฯไม่ได้เป็นเจ้าของหรือเป็นหุ้นส่วน เพราะได้ขายลิขสิทธิ์ในการบริการจัดการทั้งหมดให้แก่บริษัทญี่ปุ่น โดยบริษัทแม่จะรับหน้าที่เฉพาะการกำกับดูแลและความคิดสร้างสรรค์ต่างๆเท่านั้น เพื่อให้เป็นไปในทำนองเดียวกับที่สหรัฐฯต้นตำรับ,ดังนั้นเมื่อเดินเข้าไปข้างในแล้วเราจะพบว่าโครงสร้างของสวนสนุกโตเกียวดิสนีย์แลนด์ก็คล้ายๆกับที่ แอลเอ หรือที่ฟลอริดา คือแบ่งออกเป็นโซนสวนสนุกย่อยๆ 6 โซน และโซนจำหน่ายสินค้าที่เรียกว่า เวิลด์ บาซาร์ อีก 1 โซน,โซนที่คุ้นๆชื่อกันอยู่แล้วก็มี แอดเวนเจอร์แลนด์ เวสเทิร์น แลนด์, คริต เตอร์คันทรี,แฟนตาซีแลนด์, ตูน ทาวน์, ทูมอร์โรว์แลนด์ และล่าสุดกำลังเร่งสร้างอยู่เห็นว่าจะเปิดในวันที่ 15 เมษายนปีหน้า (วันครบรอบ 37 ปีโตเกียวดิสนีย์) จะเป็นโซนว่าด้วยเรื่องราวที่เกี่ยวข้องกับการ์ตูนและละครเวทีเรื่อง Beauty and The Beast หรือ โฉมงามกับเจ้าชายอสูร ได้ข่าวว่าอลังการมาก,นอกจากโซนต่างๆเหล่านี้จะเป็นที่รักที่ชอบของชาวญี่ปุ่น และนักท่องเที่ยวที่เป็นแฟนของดิสนีย์แล้ว แรงดึงดูดใจที่ทำให้สวนสนุกของลุงวอลท์ ดิสนีย์ เป็นที่ชื่นชมทั่วโลกอีกประการหนึ่งก็คือ ขบวนพาเหรด ต่างๆนั่นเอง,ที่โตเกียวดิสนีย์แลนด์จะมี 2 รอบ คือกลางวันกับกลางคืน โดยเฉพาะกลางคืนมาตอนประมาณทุ่มครึ่ง จะเป็นขบวนแห่แบบแสงสีเสียงตระการตา อลังการกว่าภาคกลางวันหลายเท่า,ช่วงที่ครอบครัวซอกแซกไปเยือนถือเป็นช่วงเทศกาล ฮาโลวีน มีขบวนพาเหรดเกี่ยวกับผีๆมาเสริมด้วยในช่วง 10 โมงเช้าเศษๆ แถมด้วยการยิงพลุขึ้นสู่ท้องฟ้าไล่ผี ช่วง 2 ทุ่มครึ่งเป็นของแถมให้ตลอดเดือนตุลาคม,ข้อสังเกตประการหนึ่งที่ทำให้โตเกียวดิสนีย์แลนด์ มีลักษณะโดดเด่นแตกต่างไปจากที่อื่นๆ ก็คือ คนญี่ปุ่นค่อนข้างจะ อิน กับตัวการ์ตูน หรือพระเอกนางเอกในเทพนิยายต่างๆของวอลท์ดิสนีย์ ค่อนข้างมาก,จะมีการแต่งเนื้อแต่งตัวเป็นเจ้าชายบ้าง เจ้าหญิงบ้าง รวมไปถึงตัวการ์ตูนเด่นๆบ้าง เต็มไปหมด และผู้แต่งตัวก็มิใช่เด็กๆนะครับ เป็นคนหนุ่มคนสาว หรือแม้แต่คนกลางคนแล้วก็มีอยู่มาก แสดงถึงความชื่นชมหลงใหลที่มีต่อดิสนีย์มากกว่าชาติอื่นๆ ที่เคยพบเห็นมา แม้แต่ที่สหรัฐอเมริกาเองก็ตาม,จึงไม่แปลกอะไรที่คนญี่ปุ่นจะไปเที่ยวสวนสนุกแห่งนี้กันอย่างล้นหลาม และก็ไปกัน แล้วไปกันอีก ว่ากันว่าเพียง 12 ปี หลังเปิดปีแรกยอดคนตีตั๋วเข้าชมก็ทะลุหลัก 140 ล้านคนเข้าไปแล้ว มากกว่าจำนวนประชากรญี่ปุ่นในปีดังกล่าว ซึ่งมี 127.6 ล้านคนเสียด้วยซ้ำ,จริงอยู่อาจจะมีนักท่องเที่ยวชาติอื่นๆไปร่วมสมทบด้วย (เช่น นักท่องเที่ยวไทยเป็นต้น) แต่เมื่อเข้าไปเดินจริงๆเราจะพบว่าส่วนใหญ่ก็คือชาวญี่ปุ่นนั่นเอง,ในช่วง 10 ปีหลังที่ผ่านมาเฉลี่ยแล้วจะมีคนเข้าไปเที่ยวโตเกียวดิสนีย์แลนด์เกิน 15 ล้านคนต่อปี โดยเฉพาะปีที่แล้วหรือปี 2018 ยอดผู้เข้าเที่ยวชมสูงสุดเป็นประวัติการณ์ถึง 17.9 ล้านคนเศษ มากเป็นอันดับ 3 ของโลก เป็นรองก็แต่ที่ฟลอริดาและแอลเอเท่านั้น,ความสำเร็จของโตเกียวดิสนีย์แลนด์ทำให้บริษัท Oriental Land ของญี่ปุ่น ซึ่งเป็นเจ้าของ 100% สามารถขยายความสนุกออกไปเป็น โตเกียวดิสนีย์ซี สวนสนุกทะเลเมื่อปี 2001 หรือ 2544 แยกเก็บเงินอีกต่างหาก และก็มีคนไปเที่ยวถึงเกือบ 15 ล้านคนเมื่อปีกลาย,ว่ากันว่าเงินทุนเบื้องต้นที่บริษัท Oriental Land ใช้เพื่อก่อสร้างโตเกียวดิสนีย์แลนด์ เมื่อปี 1983 นั้น ตกประมาณ 180,000 ล้านเยนหรือประมาณ 50,000 ล้านบาทเศษๆ สามารถทำกำไรกลับคืนมาได้จนคุ้มทุนมาหลายปีแล้ว หลังๆนี้เป็นช่วงของการเก็บเกี่ยวกำไรอย่างเดียว และจะกำไรไปเรื่อยๆ จนถึง ค.ศ.2076 หรืออีก 56 ปีข้างหน้า ตามสัญญาลิขสิทธิ์ที่ตกลงกันไว้กับดิสนีย์,สำหรับหัวหน้าทีมซอกแซกเองถือว่าครั้งนี้เป็นครั้งที่ 5 ในชีวิตที่ได้เที่ยวดิสนีย์แลนด์ เริ่มจาก แอลเอ, โตเกียว, กลับไปแอลเอ, ไปฮ่องกง, แล้วก็กลับมาโตเกียวอีกครั้ง,สำหรับครั้งแรกเมื่อปี 1969 หรือ พ.ศ.2512 ไปดิสนีย์แลนด์ แอลเอตอนเรียนหนังสืออยู่ที่สหรัฐฯ จำได้ว่าตื่นเต้นมาก และประทับใจที่สุดก็คือการนั่งเรือเข้าไปดูชุด Its a Small World ที่มีตุ๊กตาชาติต่างๆ ยืนเต้นไปเต้นมาตามเสียงเพลงอันสุดแสนไพเราะ,มาถึง ค.ศ.2019 เมื่อสัปดาห์ที่แล้ว 50 ปีพอดีนับจากครั้งแรก กลับไปนั่งชมนั่งเที่ยว นั่งเล่น นั่งดู พาเหรด นั่งดูพลุ นั่งกินอาหาร ฯลฯ สารพัดที่โตเกียว ดิสนีย์แลนด์,แต่ลงท้ายแล้วก็ยังประทับใจ Its a Small World มากที่สุดอยู่เหมือนเดิม เข้าดูถึง 2 รอบ กับครอบครัว ซึ้งกว่าสมัยดูคนเดียวหลายเท่าเลยละครับขอบอก,ซูม
โตเกียว ดิสนีย์แลนด์ เปิดให้บริการวันแรกเมื่อ 15 เมษายน ค.ศ.1983 หรือ พ.ศ.2526 อายุครบ 36 ปีไปเรียบร้อยและกำลังจะเข้าสู่ 37 ปีอีกไม่กี่เดือนข้างหน้า
โตเกียวดิสนีย์แลนด์,ดิสนีย์แลนด์,ซูมซอกแซก,ซูม,ญี่ปุ่น,บ้านผีสิง